คนไทยเริ่มสนซื้อประกัน
&#8216;อลิอันซ์&#8217;ชี้เบี้ยโต2หลักสิบปีภูธรสนกรมธรรม์ออมทรัพย์
11 ส.ค. 2554

‘อลิอันซ์’ชี้เบี้ยโต2หลักสิบปีภูธรสนกรมธรรม์ออมทรัพย์
อลิอันซ์ ฟันธงประกันชีวิตไทยยังรุ่ง เติบโตตัวเลข 2 หลักไปอีก 10 ปี
นายไมเคิล ไฮส์ หัวหน้านักเศรษฐศาสตร์อาวุโส กลุ่มอลิอันซ์ เปิดเผยว่า ตลาดประกันชีวิตของไทยจะยังมีการเติบโตต่อเนื่องในอัตราการเติบโตเป็นตัวเลข 2 หลักในช่วงอีก 10 ปีข้างหน้า และเติบโตแซงหน้าการเติบโตของเศรษฐกิจโดยรวมในประเทศ 
อัตราการถือครองกรมธรรม์ของไทยยังต่ำ ต้องใช้เวลาอีกยาวนานกว่าจะตามประเทศอุตสาหกรรมต่างๆ ของโลกได้ทัน
“ปัจจุบันคนไทยมีการลงทุนในผลิตภัณฑ์ประกันชีวิตคิดเป็นมูลค่า 106 ยูโร หรือ 4,240 บาทต่อปี เท่ากับว่าอัตราการถือครองกรมธรรม์ได้เพิ่มขึ้นจาก 1.5% มาอยู่ที่ 2.9% ของผลิตภัณฑ์มวลรวมภายในประเทศ (จีดีพี) ในช่วง 10 ปืที่ผ่านมา แสดงให้เห็นว่าแผนแม่บทประกันภัยที่ออกมากระตุ้นให้คนไทยทำประกันชีวิตเริ่มเห็นผล” นายไฮส์ กล่าว
นายไฮส์ กล่าวว่า ตลาดประกันชีวิตในไทยแม้จะมีอยู่ 24 บริษัท แต่มีเพียง 3 บริษัทใหญ่ ได้แก่ บริษัท เอไอเอ บริษัท ไทยประกันชีวิต และบริษัท เมืองไทยประกันชีวิต ที่ครองส่วนแบ่งการตลาดรวมกันมากกว่า 53% ส่วนบริษัท อยุธยา อลิอันซ์ ซี.พี.ประกันชีวิต มีส่วนแบ่งตลาดอยู่ที่ 6.1% เท่านั้น
ทั้งนี้ คาดว่าในอีก 10 ปีข้างหน้า ประเทศตลาดเกิดใหม่จะมีอัตราการถือครองกรมธรรม์ตามติดประเทศที่พัฒนาแล้วในภูมิภาค เห็นได้จากยอดเบี้ยต่อหัว ซึ่งฮ่องกงเป็นประเทศที่มียอดเบี้ยรวมต่อหัวสูงสุด 2,384 ยูโร หรือ 9.5 หมื่นบาท 
รองลงมาคือ ไต้หวัน ญี่ปุ่น และสิงคโปร์ ในประเทศที่ตลาดประกันชีวิตยังพัฒนาน้อยกว่า เช่น จีนมียอดเบี้ยรับต่อหัวอยู่ที่ 80 ยูโร หรือ 3,200 บาท และหากถึงปี 2563 ก็จะเพิ่มขึ้นไปไม่เกิน 1.6 หมื่นบาท ขณะที่อินเดียจะมียอดเบี้ยต่อหัวเพิ่มขึ้นไม่เกิน 97 ยูโร หรือ 3,880 บาท และอินโดนีเซียขึ้นไปไม่เกิน 60 ยูโร หรือ 2,400 บาท
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า ตลาดประกันภัยแยกเป็น 3 กลุ่ม คือ กลุ่มที่พัฒนาแล้ว กลุ่มกำลังพัฒนา และกลุ่มด้อยพัฒนา ไทยจัดอยู่ในกลุ่มกำลังพัฒนา จึงสามารถที่จะเติบโตได้อีกมาก โดยคาดว่าจะเติบโตเป็นตัวเลข 2 หลักต่อไปได้อย่างต่อเนื่อง จาก 23 ปีที่ผ่านมาที่เติบโตเป็นตัวเลข 2 หลักมาตลอด
นอกจากนี้ จากการออกไปจัดกิจกรรมต่างจังหวัด ประชาชนเริ่มสนใจการประกันชีวิตแบบออมทรัพย์มากขึ้น ซึ่งจะทำให้แต่ละครอบครัวมีการออมเงินมากขึ้นในอนาคต